Avainsanat

Tiivistelmä



Avainsanat

1. Ennakkoratkaisukysymykset – Unionin tuomioistuimen toimivalta – Ulottuvuus

2. Sosiaalipolitiikka – Mies- ja naispuoliset työntekijät – UNICE:n, CEEP:n ja EAY:n tekemä vanhempainlomaa koskeva puitesopimus – Direktiivi 96/34

(Neuvoston direktiivin 96/34, sellaisena kuin se on muutettuna direktiivillä 97/75, liitteenä olevan puitesopimuksen 2 lausekkeen 1 kohta)

3. Sosiaalipolitiikka – Mies- ja naispuoliset työntekijät – UNICE:n, CEEP:n ja EAY:n tekemä vanhempainlomaa koskeva puitesopimus – Direktiivi 96/34

(Neuvoston direktiivin 96/34, sellaisena kuin se on muutettuna direktiivillä 97/75, liitteenä olevan puitesopimuksen 2 lausekkeen 1 kohta)

Tiivistelmä

1. Koska puitesopimus, joka on syntynyt vuoropuhelussa, jota työmarkkinaosapuolet ovat käyneet sosiaalipolitiikasta tehdyn sopimuksen perusteella Euroopan tasolla, on pantu täytäntöön sosiaalipolitiikasta tehdyn sopimuksen 4 artiklan 2 kohdan mukaisesti neuvoston direktiivillä, jonka erottamaton osa se siis on, unionin tuomioistuimen toimivalta tulkita tätä puitesopimusta ei eroa sen yleisestä toimivallasta tulkita muita direktiiveissä olevia säännöksiä.

(ks. 25 ja 26 kohta)

2. UNICE:n, CEEP:n ja EAY:n tekemästä vanhempainlomaa koskevasta puitesopimuksesta annetun direktiivin 96/34, sellaisena kuin se on muutettuna direktiivillä 97/75, liitteenä olevan, vanhempainlomasta tehdyn puitesopimuksen 2 lausekkeen 1 kohtaa ei voida tulkita siten, että sillä annetaan lapselle yksilöllinen oikeus vanhempainlomaan. Tämä perustuu sekä puitesopimuksen sanamuotoon että sen päämääriin.

(ks. 32 ja 40 kohta sekä tuomiolauselman 1 kohta)

3. UNICE:n, CEEP:n ja EAY:n tekemästä vanhempainlomaa koskevasta puitesopimuksesta annetun direktiivin 96/34, sellaisena kuin se on muutettuna direktiivillä 97/75, liitteenä olevan puitesopimuksen 2 lausekkeen 1 kohtaa ei ole tulkittava siten, että kaksosten syntymä tuottaa oikeuden syntyneiden lasten lukumäärää vastaavaan määrään vanhempainlomia. Tällä lausekkeella – luettuna yhdenvertaisen kohtelun periaatteen valossa – velvoitetaan kansallinen lainsäätäjä kuitenkin toteuttamaan sellainen vanhempainlomaa koskeva sääntely, jolla asianomaisessa jäsenvaltiossa vallitseva tilanne huomioon ottaen taataan kaksosten vanhemmille kohtelu, jossa otetaan asianmukaisesti huomioon heidän erityistarpeensa. Kansallisen tuomioistuimen tehtävänä on selvittää, onko kansallinen sääntely tämän vaatimuksen mukainen, ja tulkita, tapauksen niin vaatiessa, tätä kansallista lainsäädäntöä mahdollisimman pitkälle unionin oikeuden mukaisesti.

Näin on siksi, että puitesopimuksessa vahvistetaan ainoastaan vähimmäismääräyksiä ja jätetään jäsenvaltioille mahdollisuus aivan vapaasti määritellä tämän loman myöntämisperusteet ja sitä koskevat yksityiskohtaiset säännöt, mukaan lukien säännöt loman järjestämiseksi tilanteessa, jossa lapsia syntyy perättäin useampia, sekä toteuttaa muita toimenpiteitä, joilla voidaan vastata kaksosten vanhempien erityistarpeisiin, kuten aineellinen apu, joka myönnetään vaikkapa oikeutena saada hoitopaikka päivähoitolaitoksesta, tai rahallinen apu, joka myönnetään muun muassa erityisetuuksina, joiden avulla voidaan vapaasti valita eri hoitomuotojen välillä.

(ks. 69, 70 ja 73-75 kohta sekä tuomiolauselman 2 kohta)